
FORSLAG TIL EUROPA-PARLAMENTETS BESLUTNING
om resultatet af arbejdet i Udvalget for Andragender i 2024
(2025/XXXX(INI))
Europa-Parlamentet,
–	der henviser til sine tidligere beslutninger om arbejdet i Udvalget for Andragender,
–	der henviser til artikel 10 og 11 i traktaten om Den Europæiske Union (TEU),
–	der henviser til artikel 24 og 227 i traktaten om Den Europæiske Unions funktionsmåde (TEUF) om EU-borgeres og personer med bopæl i EU's ret til at indgive andragender til Europa-Parlamentet,
–	der henviser til artikel 228 i TEUF om Den Europæiske Ombudsmands rolle og opgaver,
–	der henviser til artikel 44 i Den Europæiske Unions charter om grundlæggende rettigheder, som omhandler retten til at indgive andragender til Europa-Parlamentet,
–	der henviser til bestemmelserne i TEUF angående traktatkrænkelsesproceduren og særligt artikel 258 og 260,
–	der henviser til forretningsordenens artikel 55 og 233, stk. 7,
–	der henviser til betænkning fra Udvalget for Andragender (A10‑0000/2025),
A.	der henviser til, at Udvalget for Andragender efter valget til Europa-Parlamentet den 6.-9. juni 2024 og konstitueringen af det nye Parlament den 16. juli 2024 holdt sit konstituerende møde den 23. juli 2024; 
B.	der henviser til, at formålet med den årlige betænkning om resultatet af arbejdet i Udvalget for Andragender er at fremlægge en analyse af de andragender, der blev modtaget i 2024, og af forbindelserne med andre institutioner samt at give et retvisende billede af de mål, der blev nået i 2024;
C.	der henviser til, at Europa-Parlamentet i 2024 modtog 1 518 andragender, hvilket udgør en stigning på 4,3 % sammenlignet med de 1 452 andragender, det modtog i 2023, og en stigning på 19,8 % sammenlignet med de 1 217 andragender, det modtog i 2022;
D.	der henviser til, at 15 661 brugere i 2024 støttede andragender på Parlamentets webportal for andragender, hvilket er et betydeligt fald sammenlignet med 26 331 i 2023 og 22 441 i 2022; der henviser til, at antallet af støtteklik også faldt til 17 745 i 2024 sammenlignet med 29 287 i 2023 og 27 927 i 2022;
E.	der henviser til, at det samlede antal andragender fortsat er beskedent i forhold til EU's samlede befolkning, hvilket viser, at det stadig er nødvendigt at gøre en større indsats for at øge borgernes kendskab til deres ret til at indgive andragender og den potentielle nytte af andragender som et middel til at henlede EU-institutionernes og medlemsstaternes opmærksomhed på forhold, der påvirker og berører borgerne direkte; der henviser til, at borgerne ved udøvelsen af deres ret til at indgive andragender forventer, at EU-institutionerne leverer en merværdi ved at finde en løsning på deres problemer; 
F.	der henviser til, at kriterierne for andragenders opfyldelse af betingelserne for behandling er fastsat i artikel 227 i TEUF og artikel 232, stk. 1, i Europa-Parlamentets forretningsorden, i henhold til hvilke andragender skal indgives af en EU-borger eller af en fysisk eller juridisk person, som har bopæl eller hjemsted i en medlemsstat, om forhold, der henhører under områder, som EU beskæftiger sig med, og som vedrører den pågældende direkte;
G.	der henviser til, at 611 af de 1 518 andragender, der blev indgivet i 2024, ikke opfyldte betingelserne for behandling, og at 31 blev trukket tilbage; der henviser til, at den høje og stigende procentandel af andragender i 2024, der ikke opfyldte betingelserne for behandling (40,25 %), bekræfter, at der stadig hersker en udbredt manglende forståelse om omfanget af EU's ansvarsområder; der henviser til, at der for at reducere antallet af andragender, som ikke opfylder betingelserne for behandling, stadig skal gøres en indsats for at skabe yderligere klarhed om de områder, som EU beskæftiger sig med; 
H.	der henviser til, at retten til at indgive andragender til Parlamentet for EU-borgere udgør en grundlæggende rettighed, som giver både borgere og personer med bopæl i EU en åben, demokratisk og gennemsigtig måde, hvorpå de kan henvende sig direkte til deres valgte repræsentanter; der henviser til, at dette vigtige redskab sætter borgerne i stand til aktivt og effektivt at deltage i Unionens liv; der henviser til, at EU-borgerne via andragender kan klage over fejl i gennemførelsen af EU-retten og bidrage til at afsløre tilsidesættelser af den;
I.	der henviser til, at Parlamentet længe har været forløber i udviklingen af processen for andragender internationalt og har den mest åbne og gennemsigtige proces for andragender i Europa, hvilket giver andragerne mulighed for i fuldt omfang at tage del i dets virksomhed; 
J.	der henviser til, at arbejdet i Udvalget for Andragender er baseret på input fra andragere og de oplysninger, som de indgiver; der henviser til, at disse oplysninger sammen med den ekspertise, som Kommissionen, medlemsstaterne og andre organer stiller til rådighed, er afgørende for Udvalget for Andragenders arbejde; der henviser til, at andragender, der opfylder betingelserne for behandling, ofte giver input, der er værdifuldt for arbejdet i de andre parlamentariske udvalg; der henviser til, at andragender derfor også kan spille en rolle i lovgivningsprocessen ved at levere konkret feedback om virkningen af EU's politikker og gøre det muligt med politikkerne at adressere nye behov;
K.	der henviser til, at retten til at indgive andragender styrker Parlamentets lydhørhed over for klager og bekymringer vedrørende overholdelse af EU's grundlæggende rettigheder og overholdelse af EU-lovgivningen i medlemsstaterne; der henviser til, at andragender derfor er en nyttig kilde til information om tilfælde af forkert anvendelse eller tilsidesættelser af EU-retten og sætter Parlamentet og andre institutioner i stand til at vurdere gennemførelsen og anvendelsen af EU-retten og dens indvirkning på rettighederne for EU-borgere og personer med bopæl i EU;
L.	der henviser til, at hvert enkelt andragende undersøges og behandles omhyggeligt, effektivt og gennemsigtigt; der henviser til, at alle andragere har ret til at modtage et svar med oplysninger om udvalgets afgørelse om, hvorvidt andragendet opfylder betingelserne for behandling, og om de opfølgende foranstaltninger inden for en rimelig frist og på deres eget sprog eller på det sprog, der anvendes i andragendet;
M.	der henviser til, at Udvalget for Andragender tillægger det den allerstørste vigtighed at behandle andragender og drøfte dem offentligt på sine møder; der henviser til, at andragerne har ret til selv at fremlægge deres andragender og hyppigt deltager i drøftelserne, hvorved de bidrager aktivt til udvalgets arbejde; der henviser til, at Udvalget for Andragender i 2024 afholdt otte udvalgsmøder i tillæg til dets konstituerende møde, hvor 106 andragender blev drøftet, og 106 andragere var til stede og deltog aktivt ved at tage ordet;
N.	der henviser til, at de vigtigste bekymringer, der blev rejst i de andragender, der blev indgivet i 2024, vedrørte miljøet, grundlæggende rettigheder, det indre marked, retlige anliggender, forbrugerrettigheder og sundhed; 
O. 	der henviser til, at Udvalget for Andragender ved vedtagelsen af sin mødedagsorden tager hensyn til andragender og emner med en høj grad af relevans for drøftelser på EU-plan og til behovet for at fastholde en afbalanceret geografisk dækning af emner i overensstemmelse med de andragender, der modtages;
P.	der henviser til, at 82 % af de andragender, der blev indgivet til Parlamentet i 2024, blev indgivet via Parlamentets webportal for andragender, et omfang, der er næsten identisk med 82,4 % i 2023, hvilket bekræfter, at portalen er langt den mest anvendte kanal for borgerne til at indgive andragender til Parlamentet;
Q.	der henviser til, at den moderniserede webportal for andragender automatisk offentliggør oplysninger om antagelsen af andragender og ændringer i status, yderligere oplysninger (f.eks. land, emner) og resuméer på alle 24 officielle EU-sprog; der henviser til, at alle andragender i 2024 igen blev forberedt og offentliggjort rettidigt få dage efter antagelsen til behandling, og at alle interne og eksterne støtteanmodninger vedrørende brugen af og indholdet på webportalen for andragender blev besvaret med succes, rettidigt og på alle officielle EU-sprog;
R.	der henviser til, at der ikke fandt nogen undersøgelsesrejser sted i 2024 for andragender, for hvilke der var en undersøgelse i gang, hvilket skyldtes Parlamentets pause på grund af valget; der henviser til, at udvalget gennemførte den opfølgende vurdering og vedtog to betænkninger om tidligere undersøgelsesrejser, der fandt sted i 2023; der henviser til, at der blev planlagt en række undersøgelsesrejser for den første halvdel af 2025; 
S. 	der henviser til, at Udvalget for Andragender den 4. november 2024 deltog i bekræftelseshøringen af den indstillede kommissær med ansvar for handel og økonomisk sikkerhed, interinstitutionelle forbindelser og gennemsigtighed, Maroš Šefčovič, som indbudt udvalg; der henviser til, at Maroš Šefčovič som svar på de skriftlige og mundtlige forespørgsler fra Udvalget for Andragender i forbindelse med bekræftelseshøringen gav en række tilsagn vedrørende proceduren for andragender og gennemsigtigheden af Kommissionens håndhævelsesforanstaltninger; 
T.	der henviser til, at Udvalget for Andragender i henhold til Europa-Parlamentets forretningsorden også er ansvarligt for forbindelserne med Den Europæiske Ombudsmand, som undersøger klager over fejl eller forsømmelser i EU's institutioner og organer; der henviser til, at Udvalget for Andragender i 2024 spillede en central rolle ved tilrettelæggelsen af valget af Den Europæiske Ombudsmand ved at afholde den offentlige høring af kandidaterne i henhold til artikel 237 i Parlamentets forretningsorden; der henviser til, at Teresa Anjinho den 17. december 2024 blev valgt til Europæisk Ombudsmand for valgperioden 2024-2029; 
U.	der henviser til, at forbindelserne mellem Udvalget for Andragender og Den Europæiske Ombudsmand i 2024 forblev konstruktive, hvilket fremgår af den tidligere Europæiske Ombudsmand Emily O'Reillys aktive deltagelse i udvalgets møder; der henviser til, at hun fremlagde sin årsberetning for 2023 for Udvalget for Andragender på dets møde den 4. september 2024 og deltog i udvalgets årlige workshop om rettigheder for personer med handicap den 2. december 2024; 
V.	der henviser til, at Udvalget for Andragender er medlem af det europæiske netværk af ombudsmænd, som også omfatter Den Europæiske Ombudsmand samt nationale og regionale ombudsmænd og tilsvarende organer i medlemsstaterne, kandidatlandene og andre lande i Det Europæiske Økonomiske Samarbejdsområde, og som har til formål at fremme udveksling af oplysninger om EU-ret og EU-politik og at dele bedste praksis;
1.	minder om Udvalget for Andragenders vigtige rolle i at beskytte og fremme rettighederne for EU-borgere og personer med bopæl i EU ved at sikre, at andragernes bekymringer og klager behandles på en rettidig, effektiv og passende måde, og at andragerne oplyses om de foranstaltninger, som træffes, og om de fremskridt, der gøres, med hensyn til deres andragender; minder om, at alle andragender behandles gennem en åben, demokratisk og gennemsigtig procedure for andragender;
2.	gentager, at en løbende offentlig debat om de områder, som EU beskæftiger sig med, er vigtig for at sikre, at borgerne orienteres ordentligt om omfanget af EU's kompetencer og de forskellige niveauer af beslutningstagning for at reducere antallet af andragender, som ikke opfylder betingelserne for behandling; gentager i den forbindelse sin opfordring til bredere oplysningskampagner gennem aktiv inddragelse af de eksisterende EU-kommunikationstjenester i Unionen med henblik på at bidrage til at øge borgernes kendskab til deres ret til at indgive andragender og til omfanget af EU's ansvarsområder og Udvalget for Andragenders kompetencer;
3.	minder om den europæiske dimension af Udvalget for Andragender, som borgere fra alle 27 medlemsstater kan henvende sig til med spørgsmål, der ligger inden for EU-traktaternes og EU-rettens anvendelsesområde; mener, at udvalget har et særligt ansvar for at værne om denne europæiske dimension og vise borgerne merværdien af den europæiske enhed og integration;
4.	påpeger, at andragender udgør en unik mulighed for Parlamentet og de øvrige EU-institutioner til at kommunikere direkte med EU-borgerne og føre en løbende dialog med dem, især i tilfælde hvor de er påvirket af en forkert anvendelse eller en tilsidesættelse af EU-retten; understreger behovet for øget samarbejde mellem EU-institutionerne og de nationale, regionale og lokale myndigheder om undersøgelser vedrørende gennemførelsen og overholdelsen af EU-retten; mener, at et sådant samarbejde er afgørende for at behandle og afhjælpe borgernes bekymringer over anvendelsen af EU-retten og bidrager til at styrke EU's demokratiske legitimitet og ansvarlighed; opfordrer derfor til, at medlemsstaternes repræsentanter deltager i udvalgsmøder, og slår til lyd for rettidige og detaljerede svar på anmodninger om præcisering eller oplysninger, som Udvalget for Andragender sender til de nationale myndigheder;
5.	minder om, at andragender udgør et væsentligt bidrag til Kommissionens udøvelse af sin rolle som traktaternes vogter ved at give borgerne en yderligere mulighed for at anmelde hævdede tilsidesættelser af EU-retten; understreger, at konstruktivt samarbejde mellem Udvalget for Andragender og Kommissionen gennem rettidige og detaljerede svar fra Kommissionen, som er baseret på en grundig behandling af de spørgsmål, der rejses i andragenderne, er vigtigt for en vellykket behandling af andragenderne; gentager, at disse svar, som fremsendes til andragerne, bør være klare, enkle og empatiske for at formidle en bedre forståelse; 
6.	glæder sig over oprettelsen af Kommissionens nye webside om traktatbrudssager, gennemførelse af direktiver og EU Pilot-dialog; gentager dog sin opfordring til Kommissionen om regelmæssigt at holde Udvalget for Andragender orienteret om udviklingen i traktatbrudssager og om at sikre, at Udvalget for Andragender får adgang til de relevante oplysninger om traktatbrudssager og EU-pilotprocedurer, der vedrører uafsluttede andragender; gentager, at det er nødvendigt at forbedre gennemsigtigheden i traktatbrudssager samt kommunikationen med andragerne om status for sådanne sager, og understreger, at dette vil gavne proceduren for andragender; glæder sig over Kommissionens initiativ til at medtage andragender i Kommissionens offentlige register over afgørelser om traktatbrud samt over medtagelsen af et link til Kommissionens offentlige register på portalen for andragender; glæder sig over kommissær Šefčovič' tilsagn om yderligere sammenkobling af Kommissionens offentlige register og Parlamentets portal for andragender; gentager sin opfordring til Kommissionen om at medtage alle disse krav i rammeaftalen om forbindelserne mellem Europa-Parlamentet og Europa-Kommissionen;
7.	mener, at der for at fjerne blokeringen af de andragender, der kræver hurtige svar og reaktioner fra de nationale myndigheders side, er behov for et mere aktivt samarbejde mellem medlemsstaterne og Udvalget for Andragender;
8.	minder om, at den elektroniske database for andragender er et vigtigt internt redskab, som giver medlemmerne af Udvalget for Andragender mulighed for at få adgang til alle nødvendige oplysninger med henblik på at følge op på status for hvert enkelt andragende og for at træffe informerede beslutninger om behandlingen af andragenderne; bemærker, at den elektroniske database for andragender også spiller en vigtig rolle i kommunikationen med andragerne; 
9.	minder om Kommissionens tilsagn om at oprette et interinstitutionelt IT-værktøj mellem Kommissionen og Parlamentet, der sigter mod deling af oplysninger og dokumenter vedrørende alle opfølgende tiltag, der træffes i relation til andragender, såsom traktatbrudsprocedurer, lovgivningsforslag og svar fra nationale myndigheder, og herigennem at øge gennemsigtigheden og effektiviteten i behandlingen af andragender, hvilket mere overordnet vil bidrage til at øge borgernes tillid til EU-institutionerne og det europæiske projekt; 
10.	minder om, at samarbejdet med Parlamentets øvrige udvalg er afgørende for en omfattende behandling af andragender; bemærker, at der i 2024 blev afgivet 30 anmodninger om udtalelse og 450 anmodninger om oplysninger til andre udvalg; bemærker, at der ved udgangen af 2024 var modtaget 26 udtalelser; minder om, at andragerne bliver informeret om beslutninger om at anmode om udtalelser fra andre udvalg i forbindelse med behandlingen af deres andragender; understreger, at Europa-Parlamentets udvalg bør gøre en større indsats for at bidrage aktivt til behandlingen af andragender ved at stille deres ekspertise til rådighed og på den måde gøre det muligt for Europa-Parlamentet at reagere hurtigere og grundigere på borgernes bekymringer;
11.	mener, at netværket for andragender er et nyttigt redskab til at lette opfølgningen på andragender i det parlamentariske og lovgivningsmæssige arbejde; er sikker på, at regelmæssige møder i netværket for andragender er afgørende for at sikre mere synlighed for Udvalget for Andragenders aktiviteter og en bedre forståelse af dets arbejde og mission og for at styrke samarbejdet med de øvrige parlamentariske udvalg; 
12.	noterer sig, at miljøet fortsat var det område, der bekymrede flest andragere i 2024, hvor over 20 % af andragenderne rejste miljøspørgsmål; understreger vigtigheden af at opfylde EU-borgernes forventninger til miljøbeskyttelse og opfordrer derfor indtrængende Kommissionen til sammen med medlemsstaterne at sikre en korrekt gennemførelse af EU-lovgivningen på miljøområdet;
13.	understreger det vigtige bidrag, som Udvalget for Andragender har ydet til beskyttelsen af rettighederne for personer med handicap, således som det fremgår af dets behandling af en række andragender om dette emne, herunder behandlingen af andragende 1056/2016 om indgivelse af andragender på nationale tegnsprog; minder om den årlige workshop om rettigheder for personer med handicap af 2. december 2024, som Udvalget for Andragender afholdt, og som havde fokus på status for strategien for rettigheder for personer med handicap 2021-2030; 
14.	fremhæver den specifikke beskyttelsesrolle, som Udvalget for Andragender har varetaget i EU inden for rammerne af FN's konvention om rettigheder for personer med handicap; henviser til udvalgets vigtige igangværende arbejde i forbindelse med andragender om spørgsmål vedrørende handicap; 
15.	minder om, at forbindelserne med Den Europæiske Ombudsmand er et af de ansvarsområder, som i Parlamentets forretningsorden tillægges Udvalget for Andragender; glæder sig over Parlamentets konstruktive samarbejde med Den Europæiske Ombudsmand, med hvem Udvalget for Andragender deler målene om at sikre EU-institutionernes gennemsigtighed, professionalisme og integritet over for EU-borgerne, og over dets inddragelse i det europæiske netværk af ombudsmænd;
16.	anerkender Den Europæiske Ombudsmands regelmæssige bidrag til Udvalget for Andragenders arbejde året igennem; er af den faste overbevisning, at Unionens institutioner, organer og agenturer skal sikre en konsekvent og effektiv opfølgning på Ombudsmandens henstillinger; 
17.	bemærker, at Udvalget for Andragender på trods af den parlamentariske pause som følge af valget til Europa-Parlamentet gav udtryk for sin holdning og fremsatte henstillinger om vigtige spørgsmål, der var rejst i andragender, herunder ved at vedtage to missionsrapporter efter undersøgelsesrejser; 
18.	glæder sig over vedtagelsen af Europa-Parlamentets beslutning af 10. april 2024 om håndtering af tunge godskøretøjer ved grænseovergange baseret på andragende nr. 0146/2023[footnoteRef:1];  [1:  EUT C, C/2025/1278, 13.3.2025, ELI: http://data.europa.eu/eli/C/2025/1278/oj.] 

19.	understreger, at webportalen for andragender er et vigtigt redskab til at sikre en smidig, effektiv og gennemsigtig proces for andragender; glæder sig over den forbedring, der er foretaget på portalen til gavn for andragerne, og understreger, at bestræbelserne på at gøre portalen mere tilgængelig skal fortsættes, idet den bl.a. skal gøres mere tilgængelig for personer med handicap; bemærker, at webportalen for andragender har været et af Parlamentets mest besøgte websteder og dermed har fungeret som et første kontaktpunkt med Parlamentet for mange EU-borgere;
20.	pålægger sin formand at sende denne beslutning og betænkningen fra Udvalget for Andragender til Rådet, Kommissionen, Den Europæiske Ombudsmand og medlemsstaternes regeringer samt til medlemsstaternes parlamenter og disses udvalg for andragender og ombudsmænd eller lignende kompetente organer.


[bookmark: _Toc201241377]BEGRUNDELSE
I henhold til artikel 233, stk. 7, i Europa-Parlamentets forretningsorden skal Udvalget for Andragender årligt underrette Europa-Parlamentet om resultatet af sit arbejde. Formålet med betænkningen er at give et overblik over det arbejde, som udvalget har udført i 2024, og den omfatter en statistisk analyse af de andragender, der er modtaget og behandlet, samt en status over andre parlamentariske aktiviteter såsom vedtagelse af betænkninger og udtalelser, afholdelse af høringer og udvalgets forbindelser med andre EU-institutioner. Det er værd at minde om, at det centrale arbejde i Udvalget for Andragender er et resultat af den ret til at indgive andragender til Europa-Parlamentet, som EU-borgere og personer med bopæl i EU nyder i henhold til artikel 227 i TEUF, og ikke er direkte forbundet med Kommissionens arbejdsprogram. 

2024 markerede igen et afgørende tidspunkt for det europæiske demokrati, hvor EU-borgerne blev bedt om at vælge et nyt Europa-Parlament. Mellem den 6. og 9. juni 2024 blev næsten 359 millioner borgere i 27 EU-medlemsstater opfordret til at stemme for at vælge deres repræsentanter til Europa-Parlamentet. Med en valgdeltagelse på næsten 51 % – i lighed med valget i 2019, som var den højeste valgdeltagelse i tyve år – gav borgerne deres stemme til kende i forbindelse med valget af medlemmer af Europa-Parlamentet. Det nyvalgte Parlament mødtes til sit konstituerende møde den 16. juli 2024, hvor de 720 nyvalgte medlemmer af Europa-Parlamentet tiltrådte. 

Udvalget for Andragender holdt sit konstituerende møde den 23. juli 2024 og valgte Bogdan Rzońca (EKR, PL) til formand, Dolors Montserrat (PPE, ES) til første næstformand, Fredis Beleris (PPE, EL) til anden næstformand, Nils Ušakovs (S&D, LV) til tredje næstformand og Cristina Guarda (Verts/ALE, IT) til fjerde næstformand.

For at lette tilrettelæggelsen af valget til Europa-Parlamentet blev der holdt en parlamentarisk pause fra den 26. april til den 15. juli 2024, hvor regelmæssige parlamentariske aktiviteter blev midlertidigt suspenderet. Dette forklarer det mindre antal betænkninger, udtalelser, beslutninger og høringer, der blev vedtaget og fandt sted i 2024. Derimod fortsatte EU-borgere og personer med bopæl i EU med at udøve deres ret til at indgive andragender i hele pausen, hvilket fremgår af den fortsatte strøm af andragender, der blev registreret i 2024. 

Statistisk analyse af de modtagne andragender i 2024 sammenlignet med 2023

Ifølge statistikkerne modtog Europa-Parlamentet 1 518 andragender i 2024, hvilket er en stigning på 4,3 % sammenlignet med de 1 452 andragender, der blev indgivet i 2023, og på 19,8 % sammenlignet med de 1 217 andragender, der blev registreret i 2022. 

Brugere af webportalen for andragender har mulighed for at støtte andragender. I 2024 støttede 15 661 brugere et andragende sammenlignet med 26 331 brugere i 2023 og 22 441 brugere i 2022. Heraf følger, at antallet af brugere, som støttede andragender på webportalen, faldt væsentligt i 2024 sammenlignet med de foregående år: Antallet af støtteklik faldt tilsvarende til 17 745 i 2024 sammenlignet med 29 287 i 2023 og 27 927 i 2022. 

I 2024 var tre andragender underskrevet af flere borgere. Ud af de tre andragender, der var underskrevet af flere borgere, var to underskrevet af over 100 borgere; ud af disse to andragender var et andragende underskrevet af mere end 10 000 borgere.

Andragendernes format
I 2024 blev 82 % af andragenderne indgivet via webportalen for andragender, mens næsten 18 % af andragenderne blev indgivet pr. post. Andelen af andragender, der blev indgivet via webportalen for andragender, forblev stort set den samme i 2024 som i 2023, og webportalen for andragender var fortsat langt den mest anvendte kanal til at indgive borgernes andragender til Europa-Parlamentet.

	2024
	


	2023

	Andragendets format
	Antal andragender
	%
	
	Andragendets format
	Antal andragender
	%



	Portal for andragender

	1249
	82,3
	
	Portal for andragender
	1197
	82,4

	Skrivelse

	269
	17,7
	
	Skrivelse
	255
	17,6



Status for andragender pr. kalenderår[footnoteRef:2] [2:  Statistikkerne blev udarbejdet den 22.4.2025. Dataene udvikler sig kontinuerligt, især når det drejer sig om antallet af uafsluttede og afsluttede andragender. ] 

Nedenstående tabel viser status for andragender fra 2003 til 2024. Det skal bemærkes, at langt størstedelen af andragenderne i 2024 (mere end 3/4) blev afsluttet inden for et år, efter at de var blevet modtaget og behandlet af udvalget. Denne mangeårige tendens, der har været tydelig i de årlige betænkninger siden 2010, viser, at størstedelen af andragenderne afsluttes inden for et år efter modtagelsen og behandlingen. Samlet set er mindre end 10 % af de andragender, der er blevet modtaget hvert år siden 2003, fortsat uafsluttede med undtagelse af de allerseneste år (2024 og 2023) samt 2016 (15,7 %). En meget lille procentdel (mellem 0,2 % og 1,3 %) af andragenderne fra 2004 til 2014 er stadig uafsluttede. De fleste af disse uafsluttede andragender vedrører miljøspørgsmål og igangværende traktatbrudssager, der verserer ved Den Europæiske Unions Domstol, eller emner, som udvalgets medlemmer ønsker at følge nøje. Et stort antal andragender om strandkoncessioner i Italien, som er blevet indgivet i årene 2012-2024 (med de største antal i 2016, 2023 og 2024), er endnu uafsluttede, hvilket har en betydelig indvirkning på statistikkerne.

	
Status for andragender

	
År
	
Antal andragender
	
Uafsluttede andragender

	
Afsluttede andragender

	2024
	1518
	324
	21.3%
	1 194
	78.6%

	2023
	1452
	297
	20.4%
	1 155
	79.5 %

	2022
	1 217
	131
	10.8%
	1 086
	89.2%

	2021
	1 392
	133
	9.5%
	1 259
	90.4%

	2020
	1 573
	123
	7.8%
	1 450
	92.2%

	2019
	1 357
	105
	7.7%
	1 252
	92.3%

	2018
	1 220
	97
	7.9%
	1 123
	92.0%

	2017
	1 271
	54
	4.2%
	1 217
	95.7%

	2016
	1 569
	247
	15.7%
	1 322
	84.2%

	2015
	1 431
	62
	4.3%
	1 369
	95.%

	2014
	2 715
	34
	1.3%
	2 681
	98.7%

	2013
	2 891
	33
	1.1%
	2 858
	98.9%

	2012
	1 986
	24
	1.2%
	1 962
	98.8%

	2011
	1 414
	12
	0.8%
	1 402
	99.%

	2010
	1 656
	14
	0.8%
	1 642
	99.2%

	2009
	1 924
	5
	0.3%
	1 919
	99.7%

	2008
	1 886
	11
	0.6%
	1 875
	99.4%

	2007
	1 506
	15
	1.0%
	1 491
	99.0%

	2006
	1 021
	2
	0.2%
	1 019
	99.8%

	2005
	1 016
	2
	0.2%
	1 014
	99.8%

	2004
	1 002
	2
	0.2%
	1 000
	99.8%

	2003
	1 315
	0
	0.0%
	1 315
	100.0%



Resultat af andragender[footnoteRef:3] [3:  Statistikkerne over resultatet af andragender udvikler sig kontinuerligt, især når det drejer sig om antallet af uafsluttede og afsluttede andragender. Dataene for 2024 blev downloadet den 22. april 2025.] 


	2024
	 


	2023

	Resultat af andragender
	Antal
	%
	
	Resultat af andragender
	Antal
	%



	Opfylder betingelserne for behandling – afsluttet
	551
	36,3
	
	Opfylder betingelserne for behandling – afsluttet
	714
	49,17

	Opfylder betingelserne for behandling – uafsluttet
	324
	21,34
	
	Opfylder betingelserne for behandling – uafsluttet
	297
	20,45

	Opfylder ikke betingelserne for behandling
	611
	40,25
	
	Opfylder ikke betingelserne for behandling
	429
	29,54

	Trukket tilbage
	32
	2,1
	
	Trukket tilbage
	12
	0,83

	Sendt til Kommissionen til udtalelse
	377
	24,83
	
	Sendt til Kommissionen til udtalelse
	575
	36,6

	Sendt til andre organer til udtalelse
	2
	0,13
	
	Sendt til andre organer til udtalelse
	12
	0,83

	Sendt til andre organer til orientering
	735
	48,42
	
	Sendt til andre organer til orientering
	452
	31,13



Tabellerne viser, at den procentdel af andragender, der ikke opfyldte betingelserne for behandling i 2024, er betydeligt højere end den procentdel af andragender, der ikke opfyldte betingelserne for behandling i 2023. Modsat er den procentdel af andragender, der opfyldte betingelserne for behandling (36,3 %), og som blev afsluttet omgående ved tilvejebringelse af oplysninger til andrageren, faldet i 2024 sammenlignet med 2023 (49,17 %). Procentdelen af andragender, der stadig er uafsluttet i 2024, forblev næsten stabil (20,45 % i 2023 sammenlignet med 21,34 % i 2024).
Det skal også bemærkes, at næsten en fjerdedel (24,83 %) af de andragender, der opfyldte betingelserne for behandling, i 2024 blev sendt til Kommissionen til udtalelse, hvilket er færre end i 2023, hvor 36,6 % af de andragender, der opfyldte betingelserne for behandling, blev henvist til Kommissionen. 
Endelig faldt procentdelen af andragender, der blev sendt til andre organer til udtalelse, også i 2024 sammenlignet med 2023. 

Antal andragender pr. land
De følgende to tabeller viser både i tal og i procent ændringerne i antallet af andragender efter land fra 2023 til 2024. Et stort antal af de andragender, der blev indgivet begge år, vedrører EU. Det betyder, at der i disse andragender enten rejses spørgsmål, som vedrører hele EU, eller opfordres til gennemførelse af fælles foranstaltninger i hele EU. Andragender vedrørende EU kan også vedrøre én eller flere medlemsstater og registreres derfor både under EU og de(n) pågældende medlemsstat(er). Dette forklarer, hvorfor summen af andragenderne vedrørende EU og de andragender, der kun vedrører medlemsstaterne, er højere end det samlede antal andragender, der blev indgivet i 2023 og 2024. 
Desuden er det værd at understrege, at de ni lande, der er mest berørt af andragender, forblev de samme i begge år, selv om rangordningen af de mest berørte lande har ændret sig i 2024 sammenlignet med 2023. Størstedelen af de andragender, der blev indgivet i 2024, vedrører Spanien – ligesom det var tilfældet i 2023. Mens antallet af andragender vedrørende Spanien og Italien faldt (fra henholdsvis 267 til 229 og fra 202 til 170), observeres en modsat strøm af antallet af andragender vedrørende Tyskland med en stigning fra 120 til 142 andragender indgivet i 2024. 
Antallet af andragender vedrørende lande uden for EU var fortsat faldende i 2024 med 125 andragender sammenlignet med 176 andragender indgivet i 2023. 
Hvad angår landene nederst på listen, var Slovenien, Letland og Irland de mindst berørte lande i 2024, mens det i 2023 var Slovakiet, Cypern og Luxembourg. 

	
	2024

	
	
	
	2023
	

	Omhandlet land
	Andragender
	%
	
	Omhandlet land
	Andragender
	%

	Den Europæiske Union
	715
	48,1
	
	Den Europæiske Union
	660
	45,8

	Spanien
	229
	15,4
	
	Spanien 
	267
	18,5

	Italien
	170
	11,4
	
	Italien
	202
	14,0

	Tyskland 
	142
	9,5
	
	Tyskland
	120
	8,3

	Rumænien
	80
	5,4
	
	Rumænien
	65
	4,5

	Grækenland
	72
	4,8
	
	Frankrig
	53
	3,7

	Frankrig
	46
	3,1
	
	Grækenland 
	53
	3,7

	Polen
	40
	2,7
	
	Polen
	53
	3,7

	Ungarn 
	26
	1,7
	
	Portugal
	38
	2,6

	Portugal
	23
	1,5
	
	Ungarn
	24
	1,7

	Andre EU-lande
	143
	9,7
	
	Andre EU-lande
	181
	12,5

	Ikke-EU-lande
	125
	8,7
	
	Ikke-EU-lande
	188
	13



Sproget i andragenderne
I 2024 blev der – ligesom i 2023 – indgivet andragender på 22 af Den Europæiske Unions officielle sprog. Engelsk og spansk var de mest benyttede sprog i både 2023 og 2024, hvor spansk atter blev det næstmest benyttede sprog for tredje år i træk. Tysk var det tredje mest anvendte sprog i 2024 på grund af faldet i antallet af andragender indgivet på italiensk i 2024 sammenlignet med 2023. Tabellerne viser, at engelsk fortsat tegnede sig for mere end 1/4 af det samlede antal indgivne andragender, og at engelsk, spansk, tysk og italiensk tegnede sig for næsten 3/4 af de andragender, der blev modtaget i 2024 (73,1 %), hvilket er en anelse faldende sammenlignet med de foregående år (77,5 % i 2023 og 76,2 % i 2022). Slovensk, slovakisk og lettisk var de mindst benyttede sprog i 2024, mens det i 2023 var slovakisk, estisk og kroatisk.



	
	2024
	
	
	
	2023
	

	Sprog benyttet i andragende
	Antal andragender
	%
	
	Sprog benyttet i andragende
	Antal andragender
	%

	Engelsk
	379
	25,5
	
	Engelsk
	382
	26,5

	Spansk
	303
	20,4
	
	Spansk
	301
	20,9

	Tysk
	225
	15,1
	
	Italiensk
	224
	15,6

	Italiensk
	180
	12,1
	
	Tysk 
	209
	14,5

	Græsk
	90
	6,0
	
	Fransk
	74
	5,1

	Polsk
	90
	6,0
	
	Polsk
	49
	3,4

	Rumænsk
	66
	4,4
	
	Græsk
	47
	3,3

	Fransk
	62
	4,2
	
	Rumænsk
	44
	3,1

	Andre sprog
	92
	6,2
	
	Andre sprog
	110
	7,6

	Total
	1487
	100
	
	Total
	1440
	100



Andragernes nationalitet
Med hensyn til nationalitet udgjorde de andragender, der blev indgivet af spanske statsborgere, det højeste antal i 2024, ligesom det var tilfældet i 2023 og 2022. Antallet af andragender fra italienske statsborgere faldt, mens andragender fra tyske andragere steg, og tysk blev i 2024 den næststørste nationalitet i forbindelse med indgivelse af andragender. 

Desuden viser tabellerne nedenfor en betydelig stigning i antallet af andragender indgivet i 2024 af polske og græske statsborgere sammenlignet med det foregående år. 


	
	2024
	
	
	
	2023
	

	Hovedandragers hjemland
	Antal andragender
	%
	
	Hovedandragers hjemland
	Antal andragender
	%

	Spanien
	320
	21,2
	
	Spanien
	330
	22,9

	Tyskland
	265
	17,5
	
	Italien
	254
	17,6

	Italien
	220
	14,5
	
	Tyskland
	246
	17,1

	Polen
	132
	8,7
	
	Rumænien
	93
	6,5

	Grækenland
	107
	7,1
	
	Frankrig
	71
	4,9

	Rumænien
	108
	7,1
	
	Polen
	64
	4,4

	Frankrig
	62
	4,1
	
	Grækenland
	62
	4,3

	Portugal
	33
	2,2
	
	Portugal
	39
	2,7

	Ungarn
	28
	1,8
	
	Belgien
	29
	2,0

	Andre EU-nationaliteter
	178
	11,8
	
	Andre EU-nationaliteter

	
218
	
15,2

	Ikke-EU-nationaliteter
	57
	3,8
	
	Ikke-EU-nationaliteter
	47
	3,3



Andragendernes hovedemner

Nedenstående tabeller omfatter de ti hyppigste emner for andragender. Det fremgår, at det område, der bekymrede flest andragere, fortsat var det samme i 2024 som i 2023, nemlig miljøet. Andragender vedrørende det indre marked og grundlæggende rettigheder ligger fortsat øverst på ranglisten, selv om der blev registreret et fald med hensyn til begge disse emner i 2024 sammenlignet med 2023. Det er vigtigt at bemærke, at emnet "personlige anliggender", som ligger på andenpladsen, overvejende dækker andragender, der ikke opfylder betingelserne for behandling. Når andragender, der opfylder betingelserne for behandling, falder ind under denne kategori, er de typisk også knyttet til et sekundært emne, hvilket gør emnet "personlige anliggender" mindre relevant for denne vurdering.
Blandt de andre emner er det interessant at bemærke, at antallet af andragender om eksterne forbindelser faldt betydeligt i 2024 sammenlignet med 2023 (fra 96 til 63), hvilket bekræfter den tendens, der allerede blev registreret i 2023 (fra 126 i 2022 til 96 i 2023). Tilsvarende modtog udvalget et mindre antal andragender (28) om forfatningsmæssige anliggender sammenlignet med de 68 andragender, der blev modtaget under samme emne året før. Derimod steg antallet af andragender vedrørende institutioner i 2024 sammenlignet med 2023 (fra 52 til 90). Det er også værd at minde om, at der i 2024 blev afholdt valg til Europa-Parlamentet, hvilket til dels forklarer, hvorfor antallet af andragender om stemmeret og valg var højere (30) end i 2023, hvor der blev registreret 9 andragender under dette emne. Endelig faldt antallet af andragender om sundhed en smule i 2024 sammenlignet med 2023. 

	2024

	2023

		Top 10 for andragendernes emneområder
	Antal andragender
	%

	Miljø
	300
	20,1

	Personlige anliggender
	197
	13,2

	Grundlæggende rettigheder 
	169
	11,4

	Det indre marked
	166
	11,2

	Retlige anliggender
	136
	9,1

	Forbrugerrettigheder
	107
	7,2

	Sundhed
	105
	7,1

	Transport
	99
	6,7

	Institutioner
	90
	6,1

	Informationssamfundet og medier
	75
	5,0



		Top 10 for andragendernes emneområder
	Antal andragender
	%

	Miljø
	308
	21,5

	Det indre marked 
	194
	13,4

	Grundlæggende rettigheder
	193
	13,4

	Personlige anliggender 
	179
	12,4

	Retlige anliggender
	167
	11,6

	Sundhed
	119
	8,3

	Eksterne forbindelser
	96
	6,7

	Forbrugerrettigheder
	93
	6,5

	Transport
	93
	6,5

	Forfatningsmæssige anliggender 
	68
	4,7






Webportalen for andragender
Udviklingen af webportalen for andragender i 2024 var præget af to hovedprioriteter. 
For at tilpasse sig EU-reglerne om databeskyttelse blev der ved udgangen af valgperioden 2019-2024 indledt en omfattende arkiveringsproces, der ikke kun vedrørte webportalen for andragender, men også alle områder, der var relevante for Europarl-domæner. Gennemførelsen krævede omhyggelig udvælgelse, migrering og sletning af data, alt sammen samtidig med at alle IT-applikationers uafbrudte funktionalitet blev opretholdt. 
En vigtig teknisk milepæl blev nået med en fuldt automatiseret og synkroniseret offentliggørelse af antagelser af andragender, statusændringer, yderligere oplysninger (land, emner) og resuméer på alle 24 EU-sprog på webportalen for andragender. Dette erstattede den tidligere manuelle offentliggørelsesproces og forbedrede i væsentlig grad effektiviteten.
Teamet bag PETI-portalen fortsatte i 2024 med at sikre, at alle andragender blev offentliggjort, få dage efter de var blevet antaget til behandling, og besvarede prompte talrige forespørgsler fra andragere – på alle EU's officielle sprog – modtaget via chatbot-helpdesken og den intelligente helpdesk. 
Generelt fastholdt webportalen for andragender sin borgerfokuserede tilgang ved at styrke det tekniske grundlag, strømline arbejdsgange og investere i inkluderende digitale funktioner.

Forbindelserne med Kommissionen
Kommissionen er fortsat den naturlige partner for Udvalget for Andragender i forbindelse med behandlingen af andragender, eftersom det er den EU-institution, der har ansvaret for at sikre gennemførelsen og efterlevelsen af EU-retten. Udvalget og Kommissionen har et veletableret og konsekvent opretholdt niveau for samarbejde. Det vigtigste kontaktpunkt i Kommissionen er Generalsekretariatet, som koordinerer fordelingen af andragender til Kommissionens relevante tjenestegrene og sender Kommissionens svar til udvalgssekretariatet. Kommissionens tjenestegrene deltager i Udvalget for Andragenders møder, når andragender drøftes i udvalget på grundlag af Kommissionens skriftlige svar eller andre modtagne dokumenter. Selv om Kommissionen har intensiveret sine bestræbelser på at give rettidige svar på anmodninger om oplysninger fra Udvalget for Andragender, understregede udvalget, at svarene bør være klare, enkle og empatiske for at formidle en bedre forståelse til andragerne. 
Repræsentanter for Kommissionen deltog i to udvalgsarrangementer. Den 14. februar 2024 talte rådgiveren for metan, udfasning af fossile brændstoffer og international retfærdig omstilling i GD for Energi ved en høring om "De fossile brændstofvirksomheders ansvar i forbindelse med leveomkostningskrisen" med fokus på EU's reaktion på stigninger i energipriserne. Den 2. december 2024 deltog en seniorekspert i handicap fra GD for Beskæftigelse, Sociale Anliggender, Arbejdsmarkedsforhold og Inklusion i den årlige workshop om rettigheder for personer med handicap.
Efter valget til Europa-Parlamentet og det nye Parlaments oprettelse mødte de indstillede kommissærer op i parlamentsudvalgene og deltog i høringer for at give de nyvalgte MEP'er mulighed for at vurdere deres kompetence og egnethed til deres stillinger. I denne henseende deltog Udvalget for Andragender den 4. november 2024 i bekræftelseshøringen af den indstillede kommissær med ansvar for handel og økonomisk sikkerhed, interinstitutionelle forbindelser og gennemsigtighed, Maroš Šefčovič, som indbudt udvalg. 
I den forbindelse havde udvalget mulighed for at stille spørgsmål til den indstillede kommissær Šefčovič. Som svar på udvalgets anmodning om, at Kommissionens personale på højere niveau kunne deltage for bedre at imødekomme andragernes bekymringer, anførte den indstillede kommissær Šefčovič, at kommissærer eller generaldirektører kunne deltage, hvis andragenderne blev behandlet i klynger på udvalgsmøderne. 
Udvalget understregede desuden behovet for større gennemsigtighed i traktatbrudssager og bedre kommunikation med andragerne om status for disse sager. Den indstillede kommissær Maroš Šefčovič fremhævede den nye mulighed for at søge i Kommissionens offentlige register over andragender i forbindelse med traktatbrudssager og lovede at undersøge mulighederne for yderligere integration med Europa-Parlamentets webportal for andragender. Han forpligtede sig også til at øge gennemsigtigheden med nye, brugervenlige websider om traktatbrudssager. Som svar på udvalgets gentagne opfordring til et nyt interinstitutionelt IT-værktøj mellem Kommissionen og Parlamentet med henblik på at forbedre adgangen til oplysninger vedrørende andragender sagde Šefčovič, at han var åben over for at vurdere dets gennemførlighed inden for budgetmæssige grænser.

Forbindelserne med Rådet 
Medlemmer af Rådets sekretariat kan deltage i møderne i Udvalget for Andragender. Desværre så udvalget i 2024 – ligesom i de foregående år – ikke Rådets deltage i debatterne. I denne forbindelse mener udvalget, at det vil være nødvendigt med et mere aktivt samarbejde med medlemsstaterne for at fjerne blokeringen af de andragender, der kræver hurtige svar og reaktioner fra de nationale myndigheders side. Selv om nogle lokale eller regionale myndigheder ville have kunnet deltaget i drøftelserne om andragender på udvalgsmøder, skete dette ikke i 2024. 

Forbindelserne med Den Europæiske Ombudsmand
Udvalget for Andragender fortsatte sine konstruktive og mangeårige arbejdsforbindelser med Den Europæiske Ombudsmand Emily O'Reillys kontor og bidrog herved til at øge EU-institutionernes demokratiske ansvarlighed.

Den 4. september 2024 fremlagde Emily O'Reilly sin årsberetning for 2023 for Udvalget for Andragender. Rapporten dokumenterer Ombudsmandens arbejde med at behandle borgernes klager over EU-administrationen. I 2023 indledte Den Europæiske Ombudsmand 398 undersøgelser – hvoraf fem var på eget initiativ – hvor klager vedrørende gennemsigtighed og ansvarlighed udgjorde den største andel (34,2 %), mens den gennemsnitlige varighed af en undersøgelse var på under seks måneder. Emily O'Reilly understregede Ombudsmandens rolle som bindeled mellem EU's administration og civilsamfundet og takkede udvalget for det fremragende samarbejde.

På mødet den 14. november 2024 vedtog udvalget med et meget stort flertal (31 stemmer for, 2 imod og 0 hverken for eller imod) betænkningen om årsberetningen om Den Europæiske Ombudsmands virksomhed i 2023. 
Det er også værd at bemærke, at Den Europæiske Ombudsmand, Emily O'Reilly, deltog i udvalgets årlige workshop om rettigheder for personer med handicap, der fandt sted den 2. december 2024. 
Endelig fandt valget af den nye Europæiske Ombudsmand sted under mødeperioden i Strasbourg den 17. december 2024 efter en offentlig høring af kandidaterne, der blev afholdt den 3. december 2024 i Udvalget for Andragender. Høringen af de seks egnede kandidater til Den Europæiske Ombudsmands kontor var åben for alle medlemmer af Europa-Parlamentet. Kandidaterne besvarede efter den indledende redegørelse om deres prioriteter en lang række spørgsmål fra medlemmer af Udvalget for Andragender og andre medlemmer af Europa-Parlamentet. Endelig fik kandidaterne tid til at fremsætte afsluttende bemærkninger. 

Forbindelserne med Den Europæiske Revisionsret
I de seneste år har Udvalget for Andragender opbygget konstruktive arbejdsforbindelser med Den Europæiske Revisionsret. Som i de foregående år har udvalget bidraget aktivt til Revisionsrettens årlige arbejdsprogram for 2025. 

Forbindelserne med andre EU-organer
Den 2. december 2024 talte lederen af sektoren for menneskerettighedsstrukturer og -mekanismer i Agenturet for Grundlæggende Rettigheder på Udvalget for Andragenders årlige workshop om rettigheder for personer med handicap, som fokuserede på "Strategien for rettigheder for personer med handicap 2021-2030: Statusrapport". 

Undersøgelsesrejser 
I 2024 arrangerede Udvalget for Andragender ikke undersøgelsesrejser som følge af Parlamentets pause på grund af valget. Udvalget gennemførte dog den opfølgende vurdering og vedtog to betænkninger om undersøgelsesrejser, der fandt sted i 2023 (se afsnittet om betænkninger nedenfor); 

Offentlige høringer
Den 14. februar 2024 afholdt Udvalget for Andragender en offentlig høring om "Fossile brændstofvirksomheders ansvar i forbindelse med leveomkostningskrisen". Formålet med den første paneldebat var at analysere indvirkningen af krigen i Ukraine på energipriserne. I samme forbindelse drøftede panelet leveomkostningskrisen og energifattigdom i EU og undersøgte det hævdede ansvar, som fossile brændstofvirksomheder har for de sociale og økonomiske vanskeligheder, som EU-borgerne står over for. Formålet med den anden paneldebat var at analysere EU's svar på energikrisen for at sikre energiforsyningen og sikre forbrugerne overkommelige priser. Panelet drøftede også i denne forbindelse behovet for en åben, gennemsigtig og regelmæssig dialog med repræsentative sammenslutninger og civilsamfundet, der er uafhængig af industrien for fossile brændstoffer.


Undersøgelser

På mødet den 22.-23. januar 2024 påhørte udvalget fremlæggelsen af undersøgelsen "Sproglig og kulturel mangfoldighed – minoritets- og mindretalssprog som en del af den europæiske sproglige og kulturelle mangfoldighed", som Temaafdelingen for Borgernes Rettigheder og Konstitutionelle Anliggender havde bestilt efter anmodning fra udvalget.
Desuden fremlagde Magdi Birtha (European Centre for Social Welfare Policy and Research) inden for rammerne af den årlige workshop om rettigheder for personer med handicap den 2. december 2024 følgende briefing: "EU's strategi for rettigheder for personer med handicap 2021-2030 – Resultater og perspektiver". 

Centrale spørgsmål
Miljøspørgsmål
I 2024 rangerede miljøspørgsmål fortsat højt blandt borgernes bekymringer, og udvalget var særligt opmærksomt på disse. Beskyttelsen af miljøet blev på grundlag af andragender drøftet på næsten alle udvalgsmøder. Emner såsom indvirkningen på miljøet af anlægsprojekter i forskellige medlemsstater (f.eks. en lufthavnsudvidelse, en planlagt motorvej), ulvens beskyttede status i EU, en hævdet ødelæggelse af et Natura 2000-område i Frankrig, et forslag om oprettelse af en nationalpark i Tyskland, anvendelsen af EU-forordninger om pesticider i Frankrig, bevarelse af naturområder, hævdet forurening forårsaget af et anlæg i Italien, hævdede miljøskader i en nationalpark i Spanien og affaldsbehandling blev drøftet i udvalget. Udvalget behandlede også flere andragender om hævdet utilbørlig påvirkning fra fossile brændstofvirksomheder i EU's beslutningsproces. 
Udvalget behandlede også andragende nr. 0798/2024 om ændring af EU-forordningen om skovrydning, hvori andrageren påpegede hævdede mangler i den nuværende lovgivning. Dette andragende var delvist baseret på anmodningen om at der skulle arrangeres en undersøgelsesrejse i 2025. 
Grundlæggende rettigheder 
I 2024 modtog udvalget fortsat et stort antal andragender om grundlæggende rettigheder, herunder om hævdede overtrædelser af den generelle forordning om databeskyttelse og om overholdelse af retsstatsprincippet og demokrati. Udvalget behandlede otte andragender om retsstatsprincippet i Spanien på sit møde i januar. Anvendelse af kunstig intelligens og beskyttelse af privatlivets fred, navnlig i forbindelse med børnepornografi, var også blandt de emner, der blev drøftet af medlemmerne af Udvalget for Andragender. Desuden fortsatte udvalget med at modtage andragender om retsstatsprincippet og krænkelser af menneskerettighederne i flere tredjelande – herunder kandidatlande – hvor bevidstheden om EU-borgernes ret til at indgive andragender bør øges. 
Det indre marked
Udvalget behandlede hovedsagelig følgende spørgsmål på udvalgsmøder: anerkendelse af kvalifikationer for lærere i Italien, anerkendelse af medicinske specialer i EU, import- og distributionskæder i Malta og hævdet overtrædelse af EU-retten på det spanske bilforsikringsmarked. 
Handicapspørgsmål
Udvalget for Andragender spiller en specifik beskyttelsesrolle for så vidt angår overholdelsen af De Forenede Nationers konvention om rettigheder for personer med handicap (UNCRPD) i forbindelse med politikudformning og lovgivning på EU-plan. Inden for dette ansvarsområde behandler udvalget andragender om handicapspørgsmål. Det er værd at understrege, at antallet af andragender om handicap (25) i 2024 generelt forblev stabilt sammenlignet med de foregående år (22 i 2023 og 28 i 2022). I 2024 fortsatte udvalget med at behandle andragender om handicap, og det viste sig i den forbindelse, at de største udfordringer fortsat drejer sig om tilgængelighed, overholdelse af handicappedes rettigheder, adgang til uddannelse og inklusion. På de fleste af møderne behandlede udvalget andragender, der rejste spørgsmål om handicapspørgsmål. Udvalget lagde særlig vægt på andragender om tilgængelighed (til uddannelse og offentlige rum) og om handicappedes rettigheder, herunder gennemførelsen af UNCRPD. Andragende nr. 1056/2016, hvori Europa-Parlamentet blev anmodet om at tillade indgivelse af andragender på nationale tegnsprog, der anvendes i EU, blev også drøftet i udvalget. 
Endelig var udvalget den 2. december 2024 under Europa-Parlamentets uge for rettigheder for personer med handicap vært for sin årlige workshop om rettigheder for personer med handicap om "Strategien for rettigheder for personer med handicap 2021-2030: Statusrapport ". Den Europæiske Ombudsmand, Emily O'Reilly, åbnede workshoppen. Briefingen med titlen "EU's strategi for rettigheder for personer med handicap 2021-2030 – Resultater og perspektiver" blev fremlagt. På grundlag af tilgængelig kvantitativ og kvalitativ dokumentation, herunder andragender til Europa-Parlamentet, blev der i briefingen identificeret ni centrale anbefalinger om at gå videre med gennemførelsen af strategien. På trods af fremskridt, der er gjort i hele EU, afslører andragender til Udvalget for Andragender stadig vedvarende hindringer for personer med handicap. De indbudte talere fra Europa-Kommissionen, Agenturet for Grundlæggende Rettigheder og Det Europæiske Handicapforum drøftede de hidtidige resultater af strategien og delte deres overvejelser om områder, hvor der kunne foreslås nye tiltag.

I 2024 vedtog Udvalget for Andragender følgende:

– Den 18.-19. marts 2024 vedtog udvalget missionsrapporten om undersøgelsesrejsen til Catalonien (Spanien) fra den 18. december til den 20. december 2023. 

– Den 18.-19. marts 2024 vedtog udvalget missionsrapporten efter undersøgelsesrejsen til Irland fra den 30. oktober til den 1. november 2023. 

Den 14. november 2024 vedtog udvalget betænkningen om årsberetningen om Den Europæiske Ombudsmands virksomhed 2023 (2024/2056(INI)), ordfører: Alex Agius Saliba. 

– Den 18.-19. marts 2024 vedtog udvalget det korte forslag til beslutning i henhold til forretningsordenens artikel 227 (2) om håndtering af tunge godskøretøjer ved grænseovergange baseret på andragende nr. 0146/2023 (2024/2540 (RSP)), ordfører: Dolors Montserrat (formand) 

– Den 22.-23. januar 2024 vedtog udvalget forespørgsel til mundtlig besvarelse om "Arbejdsforholdene for lærere i EU" (2023/3015 (RSP)), ordfører: Dolors Montserrat. 

